OBH 6835/1997.
az állampolgári jogok országgyűlési biztosa általános helyettesének
jelentése
Előadó: Dr. Garamvári Miklós

A vizsgálat megindítása

A Panaszos azért fordult az állampolgári jogok országgyűlési biztosához, mert sérelmezte, hogy a Debreceni Orvostudományi Egyetem (a továbbiakban: DOTE) nem a kellő körültekintéssel járt el gyermeke (a továbbiakban: tanuló) egyetemre történő jelentkezése során.

Az ügyben a vizsgálatot 1997. október 13-án megindítottam. A vizsgálat megindításával egyidejűleg megkerestem a Debreceni Orvostudományi Egyetem rektorát, tekintettel arra, hogy a beadványban leírtak alkotmányos jogokkal összefüggő visszásság fennállására engedtek következtetni.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A vizsgálat megállapításai

A rendelkezésemre álló adatok, az általam kért és a DOTE rektora által lefolytatott vizsgálat eredménye alapján megállapítottam, hogy a tanuló jelentkezési lapjának adminisztratív kezelése során a DOTE Tanulmányi Osztálya mulasztást követett el, amikor a Tanulmányi Osztály nem hívta fel a figyelmet a jelentkezési lappal kapcsolatos hiányosságokra és csupán szóban adtak választ az a felvétellel kapcsolatos kérelméről. 

Ezt az adminisztratív hibát igyekezett korrigálni az oktatási rektorhelyettes amikor engedélyezte, hogy a tanuló még egyszer felhasználja az előző évi felvételi eljárás során szerzett és hallgatói jogviszonyt is biztosító 107 pontját.

Nem engedélyezhette azonban a tanuló azon kérését, amely arra irányult, hogy egy tanulmányi versenyen  elért helyezését további többletpontokkal értékelje a DOTE, mert ez a kedvezmény az előző évi felvételi eljárás során még nem létezett

A tanuló 107 pontos eredményét a DOTE Gyógyszerész Szakán pótfelvételi vizsgán érte el. Ugyanabban az évben felvételizett a DOTE Általános Orvosi Karára is, de itt "csak" 100 pontot ért el. Az 1996-os felvételi eljárás során szerzett 107 pontot felhasználta, s felvételre került a DOTE Gyógyszerész Szakára. A hallgatói jogviszony létesítését követően szerzett tudomást arról, hogy a Gyógyszerész Szakról nincs átjelentkezési lehetőség az Általános Orvosi Karra, ezért halasztást kért feleslegesnek ítélt tanulmányai költségeinek csökkentése céljából, majd  korábban szerzett 107 pontjához, egy tanulmányi versenyen elért és nem kellően igazolt eredménye alapján további két felvételi többletpontot kért. Ezirányú kérését a DOTE vezetése jogilag megalapozatlannak ítélte és elutasította. 

Az Felsőoktatásról szóló, 1993. évi LXXX.törvény (a továbbiakban: Ftv) 83. § (3) bekezdése szerint a felsőoktatási intézmény a felvételt az Ftv-ben meghatározott feltételeken túl további követelményhez kötheti. Tipikusan ilyen kedvezmény a felvételi többletpont szerzésének meghatározott feltételek esetén való lehetősége. A DOTE belső felvételi szabályzata ezt a típusú felvételi kedvezményt a felvétel időpontjában nem alkalmazta, ezért annak visszamenőlegesen történő esetleges elismerése ütközne mind a szabályzat mind az irányadó jogszabályok rendelkezéseivel.

Az Obtv. 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Az általam indított vizsgálat, a rendelkezésemre bocsátott dokumentumok valamint a DOTE rektora által folytatott belső vizsgálat eredményei alapján megállapítottam, hogy a DOTE Tanulmányi Osztályának mulasztásban érintett munkatársait a rektor fegyelmi büntetésként megrovásban részesítette. A DOTE többletpontokkal kapcsolatos elutasító határozata az Ftv. valamint a felsőoktatási intézmények felvételi eljárásainak általános szabályairól szóló, 28/1995. (III. 24.) Korm. rendelet előírásainak megfelel ezért alkotmányos jogsérelem hiányában további ajánlással élni nem kívánok.

Budapest, 1997. 

										Dr. Polt Péter